אינסטינקט בסיסי

אינסטינקט בסיסי (באנגלית: Basic Instinct) הוא מותחן ארוטי פסיכולוגי אמריקאי שיצא לאקרנים בשנת 1992. התסריט נכתב על ידי ג'ו אסטרהש והסרט בוים על ידי פול ורהובן. שרון סטון ומייקל דאגלס שיחקו בתפקידים הראשיים ותפקידי המשנה בוצעו על ידי ג'ורג' דזונדזה וג'ין טריפלהורן. בשלב הפיילוט עלו שמות כמו "Ice Cold" (קר כקרח) ו"Love Hurts" (האהבה כואבת). הסרט סובב סביב הבלש ניק קורן (דאגלס) שחוקר סופרת עשירה ומניפולטיבית בשם קת'רין טרמל (סטון) בחשד לרצח מאהבה.

צילום והפקה
מייקל דאגלס לוהק לתפקיד הראשי, תמורת 15 מיליון דולר, כבר באוגוסט 1990. אך מאחר שהסרט כולל סצנות עירום וסקס רבות, שחקניות רבות שלהן הוצע התפקיד דחו אותו, בין השאר קים בייסינגר, ג'וליה רוברטס, גרטה סקאקי, מג ראיין, מישל פייפר, ג'ינה דייוויס, קתלין טרנר, אלן בארקין ומריאל המינגוויי. במאי הסרט פול ורהובן הציע לבסוף את התפקיד לשרון סטון, איתה עבד בסרט המדע הבדיוני "זיכרון גורלי" ב-1990, תמורת שכר של 500 אלף דולר.

הסרט פתח את פסטיבל קאן ה-54 בחודש מאי 1992, בנוכחות שרון סטון ומייקל דאגלס.

הסרט זכה להצלחה קופתית גדולה והיה לאחד משוברי הקופות של שנת 1992, עם הכנסה של כמעט 353 מיליון דולר. מבקרים רבים טענו שהסרט שימש השראה לשימוש נרחב בסקס בסרטי מתח נוספים, ולשימוש בדמויות של פאם פטאל וגבר פגיע המגיעים בסופו של דבר למשחק "חתול ועכבר". לצד ההצלחה בקופות, הסרט היה מועמד לשני פרסי אוסקר, ולשני פרסי גלובוס הזהב. פרנק יוריאוסט היה מועמד לפרס האקדמיה על עריכתו את הסרט, וסטון זכתה על משחקה בסרט במועמדות לפרס גלובוס הזהב בקטגוריית השחקנית הטובה ביותר.

 סצנת שיכול הרגליים והשלכותיה על סטון 
באחת הסצנות המפורסמות של הסרט, סצנת החקירה, שבה סטון יושבת מול החוקרים, כשהיא משכלת את רגליה, נדהמים החוקרים לגלות שהיא אינה לובשת תחתונים.

ב-2021 טענה סטון כי בעת צילום סצנת שיכול הרגליים, לבשה במקור תחתונים לבנים, אך הבמאי פול ורהובן אמר כי התחתונים מחזירים אור על עדשת המצלמה, ביקש ממנה להוריד אותם, והבטיח לה שרק צל ייראה. סטון אמרה כי רק כשראתה את הסרט בחדר הקרנה עם קהל מבחן, היא התוודעה לראשונה לכך שורהובן שיקר לה – מה שהוביל אותה לסטור על פניו ולעזוב את ההקרנה. עם זאת, ורהובן הכחיש את טענתה, ואמר שהיא הייתה מודעת מראש לכך שאיבר מינה יצולם.

בשנת 2023 סיפרה סטון כי הסצנה שבה נחשפה מפשעתה בסרט, שימשה כטיעון לרעתה במשפט שהסתיים באובדן המשמורת שלה על רואן, בנה הבכור, לאחר גירושיה מהעיתונאי פיל ברונשטיין.

עלילה
הסרט נפתח בחקירת הירצחו של כוכב הרוק ג'וני בוז, שאותה עורך בלש המשטרה ניק קורן (מייקל דאגלס). החוט היחיד שלו הוא סופרת ספרי המתח הארוטיים המצליחה קת'רין טרמל (שרון סטון), שניהלה מערכת יחסים מינית עם הקורבן. בוז נרצח בדקירות בעת קיום יחסי מין ואילו טרמל נראתה יחד עם בוז בליל הרצח, ושתי עובדות הופכות אותה לחשודה ברציחתו. קורן ועמיתו הבלש גאס מוראן (ג'ורג' דזונדזה) מאתרים את טרמל על חוף הים, אך היא אינה מגלה שום אמפתיה ביחס למנוח למשמע החדשות על מותו, ושני הבלשים חושדים בה. יתרה מכך, עד מהרה מגלים השניים שטרמל תיארה באחד מספריה כוכב רוק בדוי שנרצח בעת קיום יחסי מין בעזרת דוקרן קרח - כלי הנשק שבעזרתו נרצח בוז.

בעקבות החשדות, בביקורם השני הבלשים עוצרים את טרמל ומביאים אותה לחקירה בתחנת המשטרה. מאוחר יותר בערב, נפגש קורן בפאב עם כמה מעמיתיו ומתקוטט עם הבלש טאלקוט (צ'לסי רוס). בעת הקטטה מגיעה בת' (ג'ין טריפלהורן), בת זוגו של קורן, ולוקחת אותו הביתה. כשהם מגיעים הביתה, קורן אונס את בת'.

עם התקדמות העלילה, טרמל ממשיכה להטעות את החוקרים. עם הזמן מתפתח רומן סוער בין טרמל לבין קורן, והיא משתמשת בכוחה המיני לחילוץ מידע חסוי מהחוקר. זמן מה לאחר מכן, נמצא השוטר טאלקוט ללא רוח חיים, ורבים חושדים כי קורן אחראי למותו, בגלל המריבה בינו לבין הבלש המנוח. אנשים נוספים נהרגים אף הם, והחקירה מעלה שמות של חשודים שונים, אך ללא הועיל. בסצנה האחרונה בסרט, טרמל מקיימת יחסי מין עם קורן ומושיטה את ידה לרצפה על מנת לקחת דוקרן קרח, אך ברגע האחרון מתחרטת ולא משתמשת בו.

סרטי המשך
בשנת 1993, בעקבות הצלחת הסרט, כיכבה סטון במותחן ארוטי נוסף, "סליבר", אך הסרט נכשל בקופות.

בשנת 2006 יצאה לאקרנים הסרט "אינסטינקט בסיסי 2", שוב בכיכובה של שרון סטון. הסרט זכה לביקורות רעות, ואף זכה בארבעה פרסי פטל הזהב, בהם פרס השחקנית הגרועה של השנה, פרס הסרט הגרוע ביותר ופרס התסריט הגרוע ביותר.

 אינסטינקט בסיסי: סקס, מוות ושרון סטון 
אינסטינקט בסיסי: סקס, מוות ושרון סטון (באנגלית: Basic Instinct: Sex, Death & Stone) הוא סרט תיעודי צרפתי-ספרדי משנת 2020, באורך 52–53 דקות, בבימויו וכתיבתו של ז'סינטו קרוואליו (Jacinto Carvalho).

הסרט נוצר על ידי חברות StudioCanal, TMC ו-Rockyrama כחלק משחזור ה-4K של הסרט אינסטינקט בסיסי (1992). הוא חושף את מאחורי הקלעים של ההפקה, את ההשפעה התרבותית שלו ואת המחלוקות סביבו, 30 שנה לאחר יציאתו לאקרנים. הסרט כולל ראיונות בלעדיים עם הכוכבים שרון סטון ומייקל דאגלס, הבמאי פול ורהובן, התסריטאי ג'ו אסטרהאס, הצלם ג'ן דה בונט והעורך פרנק ג'יי. אוריוסטה, לצד סיפורים אישיים שתועדו בשנים 2019–2020.

הסרט שודר לראשונה בדצמבר 2020 בטלוויזיה הצרפתית (TMC) והופץ בעולם כחלק מחבילת הבונוסים של מהדורת ה-4K Blu-ray של אינסטינקט בסיסי שיצאה ב-2021.

בישראל עלה הסרט לראשונה ב-28 בינואר 2026 בשירות ה-VOD של yes ובערוץ yes דוקו.

קישורים חיצוניים




ביקורות



 הערות שוליים 

קטגוריה:ערכים שבהם תבנית בריטניקה אינה מתאימה
קטגוריה:סרטי 1992
קטגוריה:סרטי טריסטאר
קטגוריה:סרטי מותחן ארוטיים
קטגוריה:סרטי מותחן פסיכולוגיים
קטגוריה:סרטי מסתורין
קטגוריה:סרטי פול ורהובן
קטגוריה:סרטים אמריקאיים
קטגוריה:סרטים ארוטיים
קטגוריה:סרטים על נרקיסיזם